România se află printre statele din Uniunea Europeană cu cea mai scăzută pondere a cheltuielilor de protecţie socială în PIB, de sub 13%, în timp ce media europeană este de 18,8%, respectiv 41,1% din cheltuielile generale ale guvernului, potrivit datelor afarente anului 2017 publicate marţi de biroul european de statistică Eurostat.

Ponderi de sub 13% ale cheltuielilor de protecţie socială în PIB au mai fost consemnate anul trecut în Lituania, Malta, Letonia, Cehia şi Bulgaria, cel mai scăzut nivel fiind în Irlanda, de 9,5%.

Cel mai ridicat nivel a înregistrat Finlanda (24,9%), iar şase ţări, Finlanda, Franţa, Danemarca, Italia, Austria şi Suedia au aavut ponderi de cel puţin 20% din PIB ale cheltuielilor de protecţie socială.

Dintre aceste cheltuieli, grupa vârstnicilor, care include pensiile, a reprezentat 10,1% din PIB la nivelul UE, în toate statele reprezentând cea mai mare parte din cheltuielile de protecţie socială, cu cele mai ridicate nivele în Grecia şi Finlanda (13,8%) în ambele, urmate de Franţa şi Italia (13,4% în ambele) şi Austria (12,5%). România a înregistrat în 2017 o pondere a cheltuielilor pentru pensii de 8,8% din PIB, în creştere de la 8,4% în 2016.

În schimb, cele mai scăzute cheltuieli pentru pensii au înregistrat în 2017 Irlanda (3,4%), Lituania (5,7%) şi Cipru (6%).

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.